TRENČÍN. Zo 60 zaslaných nápadov v krajskom meste vyberú najvhodnejší model územia mesta, ktoré vznikne po zmodernizovaní železničnej trate. "Predbežný sumár je podľa mňa úplne fantastický a prevyšoval naše očakávania," skonštatoval hlavný architekt mesta Martin Beďatš.
Medzinárodnú urbanistickú súťaž Trenčín - mesto na rieke vyhlásilo mesto 31. januára. Jej cieľom je získať čo najlepšie urbanistické riešenie prepojenia centra mesta s brehmi Váhu. Do súťaže sa postupne zaregistrovalo viac ako 1 500 ľudí, pričom 60 z nich konkrétny návrh aj poslalo. Podľa Beďatša svedčí pomerne veľký záujem odbornej verejnosti o dvoch veciach – súťaž dobre spropagovali a zadanie aj podklady boli dobre pripravené. "Tou ďalšou etapou by mala byť príprava územného plánu zóny, ktorý naozaj vyrieši všetky možné súvislosti. Mojou predstavou je, že by ho malo vytvoriť mesto," doplnil Beďatš s tým, že už budúci rok by ho mali začať spracovávať.
Do rúk medzinárodnej poroty sa návrhy dostanú v polovičke mája. Predtým ich ešte odborne posúdia a okomentujú experti, každý za svoju odbornú oblasť. S autormi piatich najlepších návrhov mesto podpíše licenčnú zmluvu.